Retningslinjer for FAU-kontakter og klassekontakter på Langenes skole

Vedtatt 5. oktober 2015

FAU-representanter og klassekontakter er de foresattes tillitsvalgte.

Et hovedprinsipp i arbeidet for et trygt og godt skolemiljø er å søke løsning på lavest mulig nivå.

Et annet hovedprinsipp er å BRY SEG.

Det vil si at foresatte oppfordres til å ansvarliggjøre skolebarna, seg selv og hverandre til å være et medmenneske som prøver å velge godt, være ryddige og være villige til å hjelpe hverandre når det trengs.

FAU oppfordrer foresatte til å ha lav terskel for å ta kontakt med hverandre hvis krenkelser eller uheldige episoder skjer, og hvis og når det fanges opp en uheldig utvikling i deler av eller hele klassen.

Likeledes oppfordres foresatte til å ta kontakt med lærer og eventuelt skolens ledelse hvis de oppdager krenkelser eller ser uønskede tendenser i klassen.

Mye kan løses med en telefonsamtale eller et uformelt møte. Noen ganger er det allikevel ikke nok.

Foresatte generelt, og de tillitsvalgte spesielt, oppmuntres til å ta ting som meldes fra om på alvor, og til ikke å bagatellisere problemer.

FAU-representanter og klassekontakter har noen felles og noen rolle-spesifikke oppgaver.

Felles oppgaver:

\* Være bindeledd mellom de foresatte og skolen, der det er nødvendig.

\* Bistå foresatte i kontakten med skolen, hvis det er ønsket fra de foresatte.

\* Være tilgjengelig for alle foresatte i forhold til generelle og spesifikke hendelser og/eller utfordringer i det psykososiale og faglige miljøet i klassen/ på trinnet.

\* Ha følere ute i forhold til det psykososiale og faglige miljøet.

\* Samarbeide med hverandre i det forebyggende arbeidet i klassen/på trinnet.

\* Samarbeide med kontaktlærer for gjensidig oppdatering.

FAU-representantens oppgaver:

\* Bry seg

\* Møte på FAU-møter og delta i FAUs arbeid.

Kalle inn vara (= klassekontakten) hvis de ikke har mulighet til selv å møte.

FAU behandler saker av både faglige, strukturelle og psykososial art i sitt arbeid. Noe er rettet direkte mot Langenes skole, noe er rettet mot kommunen. For eksempel vil FAU bli bedt om å levere høringsuttalelser til administrasjon og Tjenesteutvalget/Kommunestyret i skole- sfo- og andre oppvekstsaker.

FAU skal også være en aktiv pådriver for å bedre det faglige og psykososiale miljøet på skolen.

\* Bringe inn informasjon om klassens psykososiale og faglige miljø til FAU.

\* Bringe videre konkret informasjon fra foresatte, hvis de foresatte ønsker at det gjøres. FAU skal ikke behandle enkeltsaker, såfremt de aktuelle foresatte ikke konkret ber om det. I slike tilfeller pålegges FAU taushetsplikt etter Forvaltningsloven. Men FAU er interessert i den enkelte klasses psykososiale og faglige miljø, for å kunne arbeide for at det blir best mulig.

\* Arbeide for et trygt og godt skolemiljø i klassen, på trinnet og på skolen.

Klassekontaktens oppgaver:

\* Bry seg

\* Organisere klassens sosiale aktiviteter (oppgaver delegeres).

\* Lage et årshjul, etter diskusjon i klassen om hvilke sosiale aktiviteter som er ønskelig å gjennomføre i løpet av året.

\* Ha ansvar for klassens «blå perm», der kontaktinfo til alle foresatte finnes, i tillegg til oversikt over aktuelle sosiale aktiviteter, konto osv.

\* Hvis nødvendig, invitere eller organisere til møte for å løse utfordringer i klassen.

\* Gi informasjon fra foresatte til FAU-representanten, hvis foresatte selv ønsker det, og hvis foresatte foretrekker å si dette til Klassekontakten i stedet for å gå direkte til FAU-representanten.